
«Սիրելի՛ Թալին, այսօր առաջին անգամ որոշեցի ոչ թե քո մասին խոսել, այլ քեզ հետ»։
Այսօր քո օրն է։
Սովորաբար այս օրը մարդիկ շնորհավորանքներ են հղում քաղաքներին։ Բայց ինչպե՞ս շնորհավորել այն վայրին, որն ինքը մեզ է տվել ամենաթանկը՝ տուն, հիշողություններ, ինքնություն և պատկանելության զգացում։
Դու տեսել ես բազմաթիվ սերունդների մանկությունը, ճանապարհել նրանց դեպի նոր կյանք, դարձել նրանց վերադարձի ամենասիրելի հասցեն։ Քո փողոցներով քայլել են մարդիկ, ովքեր քեզ կառուցել են իրենց աշխատանքով, պահպանել իրենց նվիրումով և սիրել առանց պայմանների։ Դու սովորեցրել ես մեզ, որ քաղաքի ուժը նրա շենքերի բարձրությամբ չի չափվում։ Այն չափվում է մարդկանց ազնվությամբ, համախմբվածությամբ, աշխատասիրությամբ և միմյանց հանդեպ ունեցած հոգատարությամբ։
Այսօր ուզում եմ քեզ խոստում տալ։ Խոստում, որ կշարունակենք աշխատել այնպես, որ դու օրեցօր դառնաս ավելի բարեկարգ, ավելի հարմարավետ, ավելի կենդանի ու ավելի գրավիչ։ Որ յուրաքանչյուր երեխա, ով մեծանում է այստեղ, հպարտությամբ ասի՝ «Սա իմ քաղաքն է», իսկ յուրաքանչյուր մարդ, ով հեռու է քեզնից, միշտ ցանկանա վերադառնալ։
Շնորհակալ ենք քեզ՝ անցյալի դասերի, ներկայի ուժի և ապագայի հանդեպ ներշնչող հավատի համար։ Եվ շնորհակալ եմ քո մարդկանց։ Որովհետև նրանք են քո սիրտը։ Նրանց աշխատանքն է քո առաջընթացը, նրանց ժպիտն է քո գեղեցկությունը, նրանց սերն է քո հարատևությունը։ Քաղաքները միայն շենքերով չեն կառուցվում։ Դրանք կառուցվում են մարդկանց բարությամբ, աշխատանքով, պատասխանատվությամբ ու սիրով։ Քաղաքը մարդիկ են, որոնք ամեն օր կենդանի են պահում այն և հենց այդ մարդիկ են Թալինի ամենամեծ արժեքը:
Սիրելի՛ Թալին,
Թող քո պատմության ամենագեղեցիկ էջերը դեռ առջևում լինեն։ Թող խաղաղությունը երբեք չլքի քո տները, երեխաների ծիծաղը միշտ լցնի քո բակերը, իսկ յուրաքանչյուր նոր օր քեզ բերի նոր ձեռքբերումներ։ 
Թող մեր Թալինը շարունակի աճել, գեղեցկանալ ու մնալ այն վայրը, որտեղ միշտ ուզում ես վերադառնալ։ 
Շնորհավոր տոնդ, մեր սիրելի՛ քաղաք Թալին։ Շնորհավոր տոնդ, սիրելի՛ թալինցի։
Սիրով՝
Թալին համայնքի ղեկավար Տավրոս Սափեյան

